# Die Schedelsche Weltchronik (deutsch):174

| 173 <<<Vorheriges Blatt | Die Schedelsche Weltchronik Blatt CLXXIIII | Nächstes Blatt>>> 175 |
| unkorrigiert | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. |

## CLXXIII verso:

JOhannes der .ix. ein ro$^e$mer nach theodoro babst erkorn hat die sachen des babsts Formosi alßpald in gentzigkeit vnd widerbringung gesetzt auff widerstand des merern tails des ro$^e$mischen volcks. darauß entstu$^o$nd ein solche auffru$^o$r das es schier zum krieg komen wer. dann er zohe gein rauennam versamlet daselbst .lxxiiii. bischoff vnd vernichtiget die hanndlung babsts Stephani vnd bestettiget die sachen Formosi mit ertaylung. das Stephanus vnordenlich gesetzt het. das die ihenen widerumb zeweyhen vnd zeordnen weren die Formosus zu der weyhe vnnd ordnung beru$^e$efft het. So$^e$lchs kome auß dem das die bebst ab den fu$^o$ßstapffen sant Peters getretten weren. vnd der gemain cristenlich stand fawl. treg vnd versewmlich vorgeer oder regirer het. Diser Johannes starb im andern iar seins babstthumbs. vnd ließ nichts gedechtnus wirdigs dann allain das er ettliche schier außgelo$^e$scht zwittrachtigkeit herwiderumb vernewet.
BEnedictus der vierdt auch ein ro$^e$mer wardt von seiner gu$^e$etigkeit vnd mu$^e$tigkeit wegen zu babst erkorn. der dann mit großem lob in solchen zerru$^e$dten sitten der bebst sein leben bestendigclich vnnd on gemercke oder mayle einicher verlewmung durch fu$^e$eret. Doch finden wir nichtz von ime beschehen das fast geolbt werden mo$^e$cht. dann derselben zeit begegnet ein solcher vnfall das alle tugent in dem hawbt vnd auch in den glidern auß versewmlichkeit vnd laßheit der menschen verzeret was. Er starb seins babvthumbs im andern iar.
LEo der fu$^e$nft ein babst (dess heymannd die gschihtbschreiber nit setzen) ward von cristofero seinem diener auß begirde zeherrschen gefangen vnd in den kerker geworffen. das dann on große aufru$^o$r vnd on vil menschen verderbnus nicht beschehen mocht. Also beku$^e$meret cristoferus den babstlichen stu$^o$l am .xl. tag des babstthumbs Leonis. Vnd als nw diser Leo sich der eren berawbet sahe vnnd zuuoran von eim diener dem er vil gu$^o$ttat bewisen het do starb er vnlang darnach von schmertzen seins gemu$^e$ets.
CRistoferus des vaterland vnd zunamen von seins vnadels wegen nit wissentlich ist hat nach dem außgeworffen Leone den babstthumb mit bo$^e$sen ku$^e$nsten vnd argen listen erlangt vond bo$^e$ßlich wider verloren. dann er wardt in dem sibenden monat der wirdigkeit (gar billich) berawbt vnd in ein closter gestoßen vnd darnach von babst Sergio seinem nachkomen wider auß dem closter genomen vnd in einen offen kercker geworffen. vnd vnlang darnach ime zu gro$^e$ßrer pein in einen harttern keker gedrungen. daselbst starb er zu letst ellendigclich vnd erbermdlich.
MIchaelis des ertzengels erscheinung ist vor disen zeiten in apulia bey der statt Sypontum auff dem berg Gargano beschehen. darauff dann nachfolgend von solcher gedechtnus wegen ein statt mit eim tempel vnd andern scho$^e$nen gepewen aufgerichtet wardt. Daselbsthin noch bis hieher auß aller cristenlicher erden vil volcks mit grossem zulawff wallet.
NAch disen zeitten sind fewrine fackeln am hymel vnd scheynend vnd vngewo$^e$nlicher weiß durcheinander lawffend stern gesehen worden. Vnlang darnach zohen die hungern in welsche land vnd beschahen groß schlachten zu beder seytten.
'EIn comet vngewo$^e$nlichs glantzs erschyne. darnach volget ein große gu$^e$ß der wasser. vnd sunderlich in sachsen.
SErgius der dritt ein ro$^e$mer hat nach empfangnem babstthumb die lateranensischen sant Johansen kirchen. die deßmals pawfellig worden was widergepawet. vnd dieweil er nochmals ein diacon was do keret er fleiß an zeuerhindern dz Formosus nit babst werden solt. Demnach wardt er von formoso verfolgt. Als er aber babst wardt do zohe er in Galliam. vnnd keret darnach auß gunst vnnd gnad Lotharii widerumb in welsche land vnd fieng Cristoferum den verfolger des babstthumbs vnd leget ine in fangknus vnd vernichtiget die geschihten vnd handlungen Formosi also das not was die ihenen nochmals zu der weyhe zuzelassen. die formosus briesterlicher weyhe wirdig geachtet het. vnd zu einer rachsale ließ er seinen leichnam auß dem grab ziehen vnd ine als wer er lebendig enthawbten. vnd den leichnam in die Tyber werffen in gestalt als wer er der begrebnus vnd menschlicher ere nit wirdig.

## CLXXIV recto:

LVdwicus der dritt des kaisers Arnolphi sun volget seim vater im regiment nach. im iar des hayls .ix$^c$.iii. vnd regiret .x. iar. vnd mocht doch nach dem das reich in zerstrewtem wesen stund zu der kaiserlichen bekro$^e$nung nit komen. Aber die franckreichischen setzten ine nach seinem vater zu eim ko$^e$nig der frantzosen vnnd teu$^e$tschen vnder dem tittel des kaiserthumbs. vnnd wardt in dem stettlein Forchem zu ko$^e$nig gemacht. vnd auff das er Lendebuldo dem die Lothringischen fu$^e$rsten widerwertig waren widerstand thun mo$^e$cht so wardt er zum reich des gantzen belgischen niderlands gefordert. darauff verheeret vnd verwu$^e$estet Lendebuldus Lothringen mit waffen vnd fewr. Aber er wardt zu letst von den grafen Stephano Gerardo vnd Manfredo erschlagen. Nach der menschwerdung christi .ix$^c$.v. iar zohe Ludwicus der sun Bosonis des ko$^e$nigs der ro$^e$mischen gegent vnd burgundie in welsch land vnnd bracht es alles in seinen gewalt. schicket sein ritterschaft von ime vnd kome mit klainer anzal gein Beren. daselbst wardt er durch verretterey gefangen vnd seins gesihts berawbt. vnd Berengarius in das welsch ko$^e$nigreich mit dem kaiserthumb eingesetzt. Aber ludwig der ko$^e$nig teu$^e$tschs lands vnd bey den frantzosen vnd teu$^e$tschen ein kaiser starb on erben. In dem vnd in Lendebuldo seim bruder sol sich (als man sagt) das Carolinisch geschlecht geendet haben. vnnd also ist das kaiserthumb das das geschlecht des großen kaiser Karls hundert vnd .x. iar beseßen het auff die longobardischen gewendet worden. Nach absterben kaiser Ludwigs wardt Otto der hertzog zu sachsen gar ein hohberu$^e$mbter betagter fu$^e$rst von menigclichen zum regimennt gefordert. aber er wolt sich auß vrsachen seins alters da mit nit beladen laßen.
CVnradus der erst ein sun Cunradi. den graff Albrecht erschlu$^o$g ward auß rat des benanten hertzog Otten mit aller frantzosischen verwilligung zu ko$^e$nig erkorn. im iar des herren .ix$^x$.xiii. Er ist zu der kaiserlichen bekro$^e$nung nit kome. noch auch von den walhen so er bey inen nicht geregirt hat vnder den kaisern gezelet. doch regiret er bey den teu$^e$tschen vnd gallischen .vii. iar. Im ersten iar seins reichs warden die hungern. die zu verwu$^e$estung des ertreichs außgerayset warn von den schwaben vnnd bayern bey dem rhein ernidergelegt. Darnach fluhe Arnolphus der hertzog zu bayern der dann ko$^e$nig Cunraten widerwerttig was mit weib vnd kindern gein hungern daselbst blibe er bis ko$^e$nig Cunrat starb.
HEinricus der erst der demu$^e$etig genant ein hertzog zu sachßen hertzog otten sun regiret in dem orientischen franckreich. vnd empfieng in dem iar des herren .ix$^c$.xx. in teu$^e$tschen landen das kaiserthumb. vnd herrschet .xviii. iar dieweil Carolus der ko$^e$nig zu parys das nyder franckreich regiret. Er hat die hungern vnd beheim die dz sachsisch lannd vberzogen hetten mit schwerer irer nyderlag bestritten. Sein eegemahel hieß Mathildis. die wz ein durchleu$^e$chtige fraw wunderperlicher su$^e$ßigkeit. gnad vnd senftmu$^e$etigkeit. vnd mit glantz aller andrer tungent gezieret. Die gepare von dem sachsischen geschlecht Ottonem den großen. vnnd Heinrichen hertzogen zu bayern. Aber die schwester diss Heinrichs Baba genant gepare graff Albrechten. von dem hernach meldung beschiht. Diser Heinrich hat das heillig speer mit den nageln christi ihesu von Rudolpho dem ko$^e$nig zu burgundia mit bedroungen erlangt. vnd ime auch ettliche schanckung. vnd einen tail des schwebischen lands deßhalb gegeben. vnnd dasselb sper seinen nachkomen zu einer zierde vnd beschu$^e$tzung des kaiserthumbs gelaßen.
ZV den zeitten Ludwigs des dritten hat der edel Albrecht graff zu Francken hertzog otten zu sachßen enicklein Cunraten ko$^e$nig Ludwigs sun erschlagen. demnach belegeret ko$^e$nig ludwig denselben albrechten im schloß babenberg. der wardt auß betriegnus vnd arglistikeit hattonis des mayntzischen ertzbischofs zum kaiser gefu$^e$ert vnd enthawbtet. Auß seinem plu$^o$t sol vrsprung gehabt haben der albrecht der darnach o$^e$sterreich an des ro$^e$misch kaiserthumb gebracht hat.
HAtto ertzbischoff zu mayntz ist der. der graff albrechten von babenberg listigclich in den tod gegeben hat. Diser Hatto het auch auff ko$^e$nig Cunrats anregung ein guldeins halßpannd laßen machen in fu$^e$rsatz hertzog Heinrichen von sachßen. dem ko$^e$nig Cunrat feind was da mit zefahen. Aber hertzog heinrich wardt gewarnet vnd der bischoff seins argen anschlags berawbt. vnnd vber drey tag darnach mit eim donrslag geto$^e$dt. von den teu$^e$feln in einen fewrigen prunnen auff eim berg in Sicilia gestu$^e$rtzt.
* ↑ Ludwig III. Bosonides, genannt der Blinde (881/82–928) war König von Niederburgund 887–928, König der Langobarden 900–905 und Römischer Kaiser 901/02–905.
* ↑ 903 n. Chr.
* ↑ 905 n. Chr.
* ↑ 913 n. Chr.
* ↑ 920 n. Chr.